Тенеси () е линеен кораб на САЩ, главен кораб на типа „Тенеси“. Става третият по ред кораб във ВМС, кръстен в чест на 16-ия щат на САЩ. Линкорът е повреден по време на нападението над Пърл Харбър през декември 1941 г., но е ремонтиран и модернизиран. По време на войната в Тихия океан участва в бомбардировките над Алеутски острови, остров Тарава, Маршаловите острови, Марианските и Филипинските острови, островите Иво Джима и Окинава. На 25 октомври „Тенеси“ взема участие в сражението в пролива Суригао.